Pellegrini, Peter, predseda vlády SR (2018-12-06):
Ďakujem veľmi pekne. Pán poslanec, naozaj ma veľmi teší, že napĺňame sľuby aj plány v sociálnej politike, aby sa dobrá ekonomická kondícia krajiny stále viac pretavovala do adresného prerozdeľovania verejných zdrojov smerom k mladým ľuďom, rodinám, seniorom, nezamestnaným, ale aj ľuďom s ťažkým zdravotným postihnutím. V každom prípade platí, že samozrejmou súčasťou budúceho štátneho rozpočtu sú všetky sociálne opatrenia, ktoré sme pripravili v priebehu roka 2018, ale aj tie, ktoré finalizujeme a nadobudnú účinnosť až v budúcom roku. Výdavky rezortu práce rastú v porovnaní so schváleným rozpočtom na rok 2018 o 101 miliónov eur a to najmä vo výdavkoch na sociálnu inklúziu. Dôvodom nárastu je predovšetkým novelizácia zákonov o peňažných príspevkoch na kompenzáciu ťažkého zdravotného postihnutia a o sociálnoprávnej ochrane detí a o sociálnej kuratele, sociálnej ekonomike a sociálnych podnikoch. V rámci výdavkov na sociálnu inklúziu sa v roku 2019 rozpočtujú výdavky a príspevky v hmotnej núdzi, dotačné programy pre deti z nízkopríjmových skupín a dávky na podporu rodiny, prídavok na dieťa, rodičovský príspevok, peňažné príspevky na kompenzáciu ťažkého zdravotného postihnutia či ďalšie dávky sociálnej pomoci a podpory. A nebudem ani hovoriť o téme navyšovania miezd, na ktorú som odpovedal už v predchádzajúcej otázke a ktorá je tiež súčasťou aj výdavkov v sociálnej oblasti. Slovensko ako celá Európa čelí nízkej pôrodnosti a dôležité je preto podpora a sociálna ochrana mladých rodín s deťmi, kompenzácia straty ich príjmu počas starostlivosti o deti, ako aj pomoc pri čoraz náročnejšom zosúlaďovaní rodinných a pracovných povinností rodičov. Podpora rodiny prostredníctvom rodinných dávok je určená všetkým rodičom bez ohľadu na ich príjem. Potenciálom pre lepšie cielenie rodinnej politiky je podmienka získania dávok s nízkym príjmom domácnosti. Celková podpora rodiny predstavuje výdavky v sume až 756 miliónov eur a prevažnú časť týchto výdavkov na podporu rodiny predstavuje prídavok na dieťa a rodičovský príspevok. Na prídavok na dieťa sa v roku 2019 rozpočtuje 320 miliónov eur, čo oproti schválenému rozpočtu v roku 2018 predstavuje nárast o ďalších skoro 6 miliónov eur. A dôvodom je výraznejší rast výšky prídavku v roku ´19 oproti predchádzajúcemu obdobiu. Na rodičovský príspevok sa v roku 2019 rozpočtuje 382 miliónov, čo je opäť viac o 9,15 milióna, ako tomu bolo v roku 2018. Nemôžem nespomenúť aj zavedenie výkonu opatrení súvisiacich s ambulantnou a terénnou formou v zariadeniach sociálnoprávnej ochrany detí, sociálnej kurately. Posilňuje sa finančná podpora náhradnej starostlivosti o dieťa zvýšením príspevkov tak, aby čo najviac detí vyrastalo v rodinnom prostredí. Daňový bonus na deti do šesť rokov sa zdvojnásobuje. Výška daňového bonusu na dieťa bude 22,17 eura mesačne, pričom za dieťa pod šesť rokov to bude 44,34 mesačne a spolu to ročne bude 532 eur navyše. A nárok na daňový bonus majú tí, čo zarobia ročne aspoň šesťnásobok minimálnej mzdy. To je opäť podpora tých, ktorí pracujú a majú deti. Jedným z najdôležitejších sociálnych opatrení je zavedenie bezplatného stravovania v materských a základných školách v roku 2017, pretože v tomto roku sa stravovalo v našich školách iba 381-tisíc žiakov z celkového počtu 516-tisíc a z detí rodín v hmotnej núdzi malo obedy zadarmo iba 56-tisíc z nich. Na jedného žiaka tak bude štát prispievať sumou euro dvadsať. Ďakujem vám všetkým za podporu všetkých zákonov, ktoré v roku 2019 ešte výrazne zlepšia sociálnu situáciu mnohých okruhov ľudí, o ktorých som hovoril v úvode tejto otázky. A som veľmi rád, že zákony, ktoré zlepšujú postavenie ľudí na Slovensku, zvyšujú ich kvalitu, nachádzajú veľkú podporu u vládnej koalície a poslancov Národnej rady Slovenskej republiky. Ďakujem veľmi pekne. (Potlesk.)